Fælles holdning (EF) Nr. 16/2003

fastlagt af Rådet den 20. februar 2003

med henblik på vedtagelse af Europa-Parlamentets og Rådets direktiv 2003/.../EF af...om ændring af direktiv 2000/13/EF for så vidt angår angivelse af ingredienser i levnedsmidler

(2003/C 102 E/02)

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 95,

under henvisning til forslag fra Kommissionen(1),

under henvisning til udtalelse fra Det Europæiske Økonomiske og Sociale Udvalg(2),

efter proceduren i traktatens artikel 251(3), og

ud fra følgende betragtninger:

(1) For at opnå et højt niveau for beskyttelse af forbrugernes sundhed og garantere deres ret til information skal der sikres hensigtsmæssig forbrugeroplysning om levnedsmidler, bl.a. ved at alle ingredienser fremgår af mærkningen.

(2) Ifølge artikel 6 i Europa-Parlamentets og Rådets direktiv 2000/13/EF af 20. marts 2000 om indbyrdes tilnærmelse af medlemsstaternes lovgivning om mærkning af og præsentationsmåder for levnedsmidler samt om reklame for sådanne levnedsmidler(4) er visse stoffer undtaget fra den obligatoriske anførelse i ingredienslisten.

(3) Visse ingredienser eller andre stoffer, der anvendes ved fremstillingen af levnedsmidler og stadig findes i dem, forårsager allergier eller intolerans hos forbrugerne, og visse af disse allergier og denne intolerans udgør en helbredsrisiko for de berørte personer.

(4) Den Videnskabelige Komité for Levnedsmidler, nedsat ved artikel 1 i Kommissionens afgørelse 97/579/EF(5) har erklæret, at incidensen af fødevareallergi er så høj, at det påvirker mange menneskers liv ved at forårsage sygdomme, der kan være såvel godartede som potentielt dødelige.

(5) Den omtalte komité har erkendt, at de almindeligste fødevareallergener bl.a. er komælk, frugt, bælgfrugter (især jordnødder og soja), æg, krebsdyr, nødder, fisk, grøntsager (selleri og andre fødevarer fra skærmplantefamilien) samt hvede og andre kornarter.

(6) De almindeligste fødevareallergener indgår i en lang række forarbejdede levnedsmidler.

(7) Den omtalte komité har også noteret, at tilsætningsstoffer til levnedsmidler kan forårsage uønskede reaktioner, og at det er ofte vanskeligt at undgå tilsætningsstofferne, da de ikke altid fremgår af mærkningen.

(8) Det bør fastsættes, at tilsætningsstoffer, tekniske hjælpestoffer og andre stoffer med allergene virkninger, som er omfattet af artikel 6, stk. 4, litra a), i direktiv 2000/13/EF, skal mærkes for at sikre forbrugere, der lider af fødevareallergi, fyldestgørende information.

(9) Selv om mærkningen, der henvender sig til alle forbrugere, ikke bør betragtes som den eneste informationskilde og overtage sundhedssektorens rolle, bør man alligevel i videst muligt omfang hjælpe de forbrugere, der lider af allergier og intolerans, ved at give dem mere fyldestgørende oplysninger om levnedsmidlers sammensætning.

(10) Listen over allergifremkaldende stoffer bør omfatte levnedsmidler, ingredienser og andre stoffer, der er anerkendt som årsag til overfølsomhed.

(11) For bedre at oplyse alle forbrugere og beskytte bestemte forbrugeres sundhed bør det gøres obligatorisk, at ingredienslisten omfatter alle ingredienser og andre stoffer i det pågældende levnedsmiddel. I alkoholholdige drikkevarer bør det gøres obligatorisk, at alle ingredienser med allergen virkning i de pågældende drikkevarer anføres i mærkningen.

(12) Af hensyn til givne tekniske forhold i forbindelse med fremstilling af levnedsmidler er det nødvendigt at tillade større fleksibilitet med hensyn til angivelsen af ingredienser og andre stoffer, der anvendes i meget små mængder.

(13) For at følge med udviklingen i den videnskabelige viden og de fremskridt, der gøres med hensyn til de teknologiske muligheder for at fjerne de allergene egenskaber i ingredienser og andre stoffer og for at beskytte forbrugerne mod nye fødevareallergener og undgå unødvendige krav om mærkning er det vigtigt, at ingredienslisten hurtigt kan revideres, hvis det bliver nødvendigt, ved at visse ingredienser eller stoffer tilføjes eller slettes. Revisionen bør foretages på grundlag af videnskabelige kriterier, der fastsættes af Den Europæiske Fødevaresikkerhedsautoritet, nedsat ved Europa-Parlamentets og Rådets forordning (EF) nr. 178/2002(6), og bør have form af tekniske gennemførelsesforanstaltninger, som bør vedtages af Kommissionen for at gøre proceduren enklere og hurtigere. Kommissionen bør om nødvendigt ligeledes fastsætte tekniske retningslinjer for fortolkningen af bilag IIIa.

(14) Direktiv 2000/13/EF bør derfor ændres -

UDSTEDT FØLGENDE DIREKTIV:

Artikel 1

I direktiv 2000/13/EF foretages følgende ændringer:

1) Artikel 6 ændres således:

a) Stk. 1 affattes således:

"1. Ingredienslisten angives i overensstemmelse med denne artikel og med bilag I, II, III og IIIa."

b) Følgende stykke indsættes:

"3a. En ingrediens som defineret i stk. 4, litra a), og anført i bilag IIIa, angives på mærkningen, hvis den forekommer i drikkevarer som omhandlet i stk. 3, jf. dog de regler for mærkning, der fastsættes i medfør af stk. 3. Angivelsen skal omfatte ordet 'indeholder' efterfulgt af den eller de pågældende ingrediensers navn. Angivelsen er imidlertid ikke nødvendig, når ingrediensens specifikke navn allerede indgår i ingredienslisten eller i drikkevarens varebetegnelse.

Detaljerede regler for præsentationen af den i første afsnit omhandlede angivelse kan om nødvendigt vedtages

a) for så vidt angår produkter som omhandlet i artikel 1, stk. 2, i Rådets forordning (EF) nr. 1493/1999 af 17. maj 1999 om den fælles markedsordning for vin(7) efter proceduren i artikel 75 i samme forordning

b) for så vidt angår produkter som omhandlet i artikel 2, stk. 1, i Rådets forordning (EØF) nr. 1601/91 af 10. juni 1991 om almindelige regler for definition, betegnelse og præsentation af aromatiserede vine, aromatiserede vinbaserede drikkevarer og aromatiserede cocktails af vinprodukter(8) efter proceduren i artikel 13 i samme forordning

c) for så vidt angår produkter som omhandlet i artikel 1, stk. 2, i Rådets forordning (EØF) nr. 1576/89 af 29. maj 1989 om fastlæggelse af almindelige regler for definition, betegnelse og præsentation af spiritus(9) efter proceduren i artikel 14 i samme forordning

d) for så vidt angår andre produkter efter proceduren i artikel 20, stk. 2, i dette direktiv."

c) Følgende nummer tilføjes stk. 4, litra c):

"iv) stoffer, der ikke er tilsætningsstoffer, men som anvendes på samme måde og med samme formål som tekniske hjælpestoffer, og som stadig findes i det færdige produkt, eventuelt i ændret form".

d) Stk. 5, andet afsnit, ændres således:

i) Fjerde led affattes således:

"- kan frugter, grøntsager eller svampe, hvoraf ingen vægtmæssigt udgør en hovedbestanddel, og hvis mængdeforhold kan variere, når de anvendes blandet som ingredienser i et levnedsmiddel, i ingredienslisten grupperes under betegnelsen 'frugt', 'grøntsager' eller 'svampe' efterfulgt af angivelsen 'i variabelt mængdeforhold' umiddelbart efterfulgt af en opregning af de pågældende frugter, grøntsager eller svampe; i så fald angives blandingen i ingredienslisten i overensstemmelse med første afsnit på grundlag af de anvendte frugters, grøntsagers eller svampes samlede vægt"

ii) Følgende led indsættes:

"- kan ingredienser, der udgør mindre end 2 % af det færdige produkt, anføres i en anden rækkefølge efter de øvrige ingredienser

- kan ingredienser, der svarer til hinanden eller kan erstatte hinanden, og som kan anvendes til fremstilling eller tilberedning af et levnedsmiddel uden at ændre sammensætning, art eller opfattet værdi, forudsat at de udgør mindre end 2 % af det færdige produkt, angives i ingredienslisten med angivelsen 'indeholder...og/eller...', hvis mindst én af ikke over to ingredienser forekommer i det færdige produkt. Denne bestemmelse finder ikke anvendelse på de tilsætningsstoffer og ingredienser, der er anført i bilag IIIa".

e) Stk. 8, andet afsnit, affattes således:"Opregningen i henhold til første afsnit er ikke obligatorisk:

a) når sammensætningen af den sammensatte ingrediens er fastsat i gældende fællesskabsregler, og forudsat at den sammensatte ingrediens udgør mindre end 2 % af det færdige produkt; denne bestemmelse finder ikke anvendelse på tilsætningsstoffer, jf. dog stk. 4, litra c)

b) for sammensatte ingredienser, som består af krydderi- og/eller krydderurtblandinger, der udgør mindre end 2 % af det færdige produkt, undtagen tilsætningsstoffer, jf. dog stk. 4, litra c)

c) når den sammensatte ingrediens er et levnedsmiddel, for hvilket der i fællesskabsreglerne ikke kræves en ingrediensliste."

f) Følgende stykker indsættes:

"10. Uanset bestemmelserne i stk. 2, stk. 6, andet afsnit, og stk. 8, andet afsnit, angives enhver ingrediens, der er anvendt ved fremstillingen af et levnedsmiddel, og som stadig findes i det færdige produkt, eventuelt i ændret form, og som er anført i bilag IIIa eller hidrører fra en ingrediens, der er anført i bilag IIIa, på mærkningen med en klar henvisning til denne ingrediens' navn.

Den i første afsnit nævnte angivelse er ikke nødvendig, hvis varebetegnelsen klart henviser til den pågældende ingrediens.

Uanset bestemmelserne i stk. 4, litra c), nr. ii), iii) og iv), betragtes ethvert stof, der er anvendt ved fremstillingen af et levnedsmiddel, og som stadig findes i det færdige produkt, eventuelt i ændret form, og som hidrører fra ingredienser, som er anført i bilag IIIa, som en ingrediens og angives på mærkningen med en klar henvisning til navnet på den ingrediens, som det hidrører fra.

11. Listen i bilag IIIa tages systematisk op til revision og ajourføres om nødvendigt på grundlag af den seneste videnskabelige viden. Den første revision skal finde sted senest...(10).

Ajourføring kan også bestå i at slette ingredienser i bilag IIIa, i forbindelse med hvilke det er blevet videnskabeligt bevist, at de ikke kan forårsage uønskede reaktioner.

Med henblik herpå kan ændringer af bilag IIIa vedtages efter proceduren i artikel 20, stk. 2, efter udtalelse fra Den Europæiske Fødevaresikkerhedsautoritet afgivet på grundlag af artikel 29 i forordning (EF) nr. 178/2002(11).

Der kan om nødvendigt fastsættes tekniske retningslinjer for fortolkningen af listen i bilag IIIa efter proceduren i artikel 20, stk. 2."

2) I artikel 19, andet afsnit, erstattes "Den Stående Levnedsmiddelkomité, nedsat ved Rådets afgørelse 69/414/EØF" af "Den Stående Komité for Fødevarekæden og Dyresundhed, nedsat ved forordning (EF) nr. 178/2002".

3) Fodnoten "EFT L 291 af 29.11.1969, s. 9." slettes.

4) I artikel 20, stk. 1, erstattes "Den Stående Levnedsmiddelkomité" af "Den Stående Komité for Fødevarekæden og Dyresundhed".

5) I bilag I udgår betegnelserne "kandiserede frugter" og "grøntsager" samt de dertil hørende definitioner.

6) Bilaget til dette direktiv indsættes som bilag IIIa.

Artikel 2

1. Medlemsstaterne vedtager senest den...(12) de nødvendige love eller administrative bestemmelser for at:

- tillade handel med produkter, der er i overensstemmelse med dette direktiv, fra den...(13)

- forbyde handel med produkter, der ikke er i overensstemmelse med dette direktiv, fra den...(14). Produkter, der er bragt i omsætning eller mærket inden dette tidspunkt, og som ikke er i overensstemmelse med dette direktiv, kan dog sælges, indtil lagrene er tømt.

De underretter straks Kommissionen herom.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

Artikel 3

Dette direktiv træder i kraft på dagen for offentliggørelsen i Den Europæiske Unions Tidende.

Artikel 4

Dette direktiv er rettet til medlemsstaterne.

Udfærdiget i...

På Europa-Parlamentets vegne

...

Formand

På Rådets vegne

...

Formand

(1) EFT C 332 E af 27.11.2001, s. 257.

(2) EFT C 80 af 3.4.2002, s. 35.

(3) Europa-Parlamentets udtalelse af 11.6.2002 (endnu ikke offentliggjort i EUT), Rådets fælles holdning af 20.2.2003 og Europa-Parlamentets afgørelse af...(endnu ikke offentliggjort i EUT).

(4) EFT L 109 af 6.5.2000, s. 29. Ændret ved Kommissionens direktiv 2001/101/EF (EFT L 310 af 28.11.2001, s. 19).

(5) EFT L 237 af 28.8.1997, s. 18. Ændret ved afgørelse 2000/443/EF (EFT L 179 af 18.7.2000, s. 13).

(6) EFT L 31 af 1.2.2002, s. 1.

(7) EFT L 179 af 14.7.1999, s. 1. Senest ændret ved forordning (EF) nr. 2585/2001 (EFT L 345 af 29.12.2001, s. 10).

(8) EFT L 149 af 14.6.1991, s. 1. Senest ændret ved Europa-Parlamentets og Rådets forordning (EF) nr. 2061/96 (EFT L 277 af 30.10.1996, s. 1).

(9) EFT L 160 af 12.6.1989, s. 1. Senest ændret ved Europa-Parlamentets og Rådets forordning (EF) nr. 3378/94 (EFT L 366 af 31.12.1994, s. 1).

(10) To år efter dette direktivs ikrafttræden.

(11) EFT L 31 af 1.2.2002, s. 1.

(12) 12 måneder efter direktivets ikrafttræden.

(13) 12 måneder efter direktivets ikrafttræden.

(14) 24 måneder efter direktivets ikrafttræden.

BILAG

"BILAG IIIa

Ingredienser omhandlet i artikel 6, stk. 3A, 10 og 11

Glutenholdige kornprodukter (dvs. hvede, rug, byg, havre, spelt, kamut eller hybridiserede stammer heraf) og produkter på basis heraf

Krebsdyr og produkter på basis af krebsdyr

Æg og produkter på basis af æg

Fisk og produkter på basis af fisk

Jordnødder og produkter på basis af jordnødder

Soja og produkter på basis af soja

Mælk og produkter på basis af mælk (herunder laktose)

Nødder, dvs. mandel (Amygdalus communis L.), hasselnød (Corylus avellana), valnød (Juglans regia), akajounød (Anacardium occidentale), pekannød (Carya illinoiesis (Wangenh.) K. Koch), paranød (Bertholletia excelsa), pistacienød (Pistacia vera), queenslandnød (Macadamia ternifolia) og produkter på basis heraf

Selleri og produkter på basis af selleri

Sennep og produkter på basis af sennep

Sesamfrø og produkter på basis af sesamfrø

Svovldioxid og sulfitter i koncentrationer på over 10 mg/kg eller 10 mg/liter udtrykt som SO2".

RÅDETS BEGRUNDELSE

I. INDLEDNING

1. Kommissionen forelagde den 7. september 2001 med hjemmel i traktatens artikel 95 Rådet et forslag til Europa-Parlamentets og Rådets direktiv om ændring af direktiv 2000/13/EF for så vidt angår angivelse af ingredienser i levnedsmidler(1).

2. Det Økonomiske og Sociale Udvalg afgav udtalelse den 16. januar 2002(2).

3. Europa-Parlamentet vedtog en række ændringer den 11. juni 2002(3).

4. Efter Europa-Parlamentets udtalelse sendte Kommissionen den 4. september 2002 Rådet et ændret forslag(4).

5. Rådet vedtog sin fælles holdning den 20. februar 2003 i overensstemmelse med traktatens artikel 251.

II. FORMÅL

Kommissionen bebudede i hvidbogen om fødevaresikkerhed, at den ville foreslå en ændring af direktiv 2000/13/EF, især med hensyn til muligheden for ikke at angive sammensatte ingrediensers bestanddele, når de udgør mindre end 25 % af det endelige produkt. Denne mulighed blev indført i fællesskabslovgivningen for over 20 år siden med det formål at undgå uforholdsmæssigt lange ingredienslister.

Men efterhånden som levnedsmiddelproduktionen er blevet mere kompleks, og forbruget af forarbejdede levnedsmidler er steget, har forbrugerne gentagne gange udtrykt ønske om at blive bedre informeret om de levnedsmidler, de køber, og især om deres sammensætning.

Hvad angår fødevaresikkerhed og sundhed blev det endvidere erkendt, at det er nødvendigt at beskæftige sig med problemet fødevareallergier ved at oplyse forbrugerne om tilstedeværelsen af allergifremkaldende ingredienser.

Formålet med forslaget er således at give forbrugerne mere omfattende oplysninger om sammensætningen af levnedsmidler og alkoholholdige drikkevarer, idet det især skal gøres obligatorisk at angive tilstedeværelsen af ingredienser, der kan fremkalde allergier eller intolerans.

III. GENNEMGANG AF DEN FÆLLES HOLDNING

A. Generelle bemærkninger vedrørende Europa-Parlamentets ændringer

1. Rådet har fulgt Kommissionens ændrede forslag. Det har - enten ord for ord eller i substansen - godkendt de fire ændringer fra Europa-Parlamentet, som Kommissionen har med i sit ændrede forslag.

2. Rådet har også taget hensyn til de fleste af Europa-Parlamentets andre ændringer.

a) Rådet har godkendt tre andre af Europa-Parlamentets ændringer (8, 9 og 14), som ikke er med i Kommissionens ændrede forslag.

b) Hvad angår to andre ændringer (5 og 13) har Rådet i stedet for at lade den relevante bestemmelse udgå foretrukket at begrænse undtagelsen ved at sænke tærsklen for dens anvendelse fra 5 % til 2 %.

3. Hvad angår ændring 10 er Rådet enigt med Kommissionen i, at dette spørgsmål kan tages op i forbindelse med en fremtidig ajourføring af listen.

B. De vigtigste nye elementer i Rådets fælles holdning

1. De vigtigste nye elementer i Rådets fælles holdning:

- den medtager visse stoffer, der ikke er tilsætningsstoffer, men som anvendes på samme måde og med samme formål som tekniske hjælpestoffer, og som stadig findes i det færdige produkt (jf. forslaget til et nyt stk. 4, litra c), nr. iv), i artikel 6 i direktiv 2000/13/EF)

- der bliver pligt til at angive ingredienser, som hidrører fra en ingrediens, som er anført i bilag IIIa, med en klar henvisning til navnet på denne ingrediens, medmindre varebetegnelsen klart henviser til den pågældende ingrediens (jf. forslaget til nyt stk. 10 i artikel 6 i direktiv 2000/13/EF).

2. Der er blevet foretaget andre ændringer af rent teknisk karakter med henblik på at gøre direktivteksten klarere.

IV. KONKLUSIONER

Rådet er af den opfattelse, at den fælles holdning i vid udstrækning efterkommer Europa-Parlamentets væsentligste ønsker og samtidig tager tilstrækkeligt hensyn til medlemsstaternes ønsker, bl.a. for så vidt angår folkesundhed og/eller fællesskabsharmonisering. Rådet finder, at den fælles holdning skaber en god balance mellem forudsætningerne for, at det indre marked kan fungere efter hensigten, og forbrugerbeskyttelse og -oplysning.

(1) EFT C 332 E af 27.11.2001, s. 257.

(2) EFT C 80 af 3.4.2002, s. 35.

(3) Dok. 9840/02 (endnu ikke offentliggjort i EUT).

(4) EFT C 331 E af 31.12.2002, s. 188.